Opiskelija ei saa asua liian hyvin tai syödä avokadoa, koska aikuisten mielestä opiskelijalla kuuluu olla vähän kurjaa

Soluasunnot eivät enää kelpaa kaikille opiskelijoille ja sekös monia ärsyttää, kirjoittaa kolumnissaan Tuija Siltamäki.

Viimeisin opiskelija-asuntoni oli oikeastaan vähän liian hyvä opiskelijalle. Siinä oli ikkuna, 27 neliötä ja keittiö kätevästi eteisessä. Käytävästä pystyi kurkistamaan, unohtuiko kahvinkeitin päälle.

Esteettisesti yksiö oli tosi ankea. Vihertävänharmaat sävyt ja loisteputkilamput saivat sen näyttämään enemmän psykiatriselta osastolta kuin kodilta. Ovessa oli punainen lappu, jossa kiellettiin monia asioita. Ripustin kattoon värikkäitä viirejä ja pelkäsin, että pakastepitsa laukaisee keskuspalovaroittimen ja saan 800 euron laskun turhasta hälytyksestä.